Hlauparinn Baldvin Þór Magnússon heldur áfram að gera það gott í Bandaríkjunum. Í gærkvöld sló hann Íslandsmetið utanhúss í 1500 metra hlaupi.
Baldvin hljóp á þremur mínútum og 40, 74 sekúndum á Rick Erdmann Twilight mótinu í Richmond, Kentucky. Baldvin sló þar með 39 ára gamalt Íslandsmet í 1500 m hlaupi sem Jón Diðriksson hafði átt frá árinu 1982. Jón hljóp vegalengdina á sínum tíma á þremur mínútum og 41,65 sekúndum og því bætti Baldvin Íslandsmetið um rétt tæpa sekúndu. Þetta er fyrsta Íslandsmetið sem Baldvin setur utanhúss, en fyrir örfáum vikum tvíbætti hann Íslandsmetið í 3000 m hlaupi innanhúss. Met sem Hlynur Andrésson hafði áður átt. Baldvin sem er fæddur árið 1999 keppir fyrir Eastern-Michigan háskólann í Bandaríkjunum. Baldvin er fæddur á Akureyri, sonur hjónanna Katrínar Snædal Húnsdóttur og Magnúsar Þórs Magnússonar. Hann fluttist svo með fjölskyldu sinni til Hull í Englandi þegar hann var fimm ára. Hann bjó í Englandi þar til hann hóf háskólanámið í Bandaríkjunum, en heldur hins vegar í upprunann og keppir undir fána Íslands.
Barcelona varð í kvöld spænskur bikarmeistari karla í fótbolta í 31. sinn. Börsungar sigruðu Athletic Bilbao 4-0 í úrslitaleiknum. Þetta eru tvö sigursælustu lið keppninnar frá upphafi.
Bilbao hefur unnið bikarinn næst oftast allra eða 23 sinnum, en þó ekki síðan 1984 síðast. Liðið komst í bikarúrslit líka á síðustu leiktíð. Sá bikarúrslitaleikur var ekki spilaður fyrr en 3. apríl vegna COVID-19. Þá tapaði Bilbao fyrir Real Sociedad. Því hefur Athletic Bilbao tapað tveimur bikarúrslitaleikjum í sömu bikarkeppninni í apríl á þessu ári og sex síðustu bikarúrslitaleikjum sem liðið hefur komist í. Antoine Griezmann kom Barcelona yfir á 60. mínútu í kvöld og Frenkie de Jong bætti svo öðru marki við fljótlega. Lionel Messi rak svo smiðshöggið með því að skora tvö síðustu mörk leiksins og sá til þess að Barcelona vann úrslitaleikinn 4-0. Þetta er fimmti bikarmeistaratitill Börsunga á síðustu sjö árum og 31. bikarmeistaratitill félagsins.
Og Sheffield United varð í gærkvöld fyrsta liðið sem fellur úr ensku úrvalsdeildinni í fótbolta á þessari leiktíð. Úlfarnir sendu Sheffield niður með 1-0 sigri. Norwich City mun taka sæti Sheffield, því það varð ljóst í gær að Norwich væri á leið aftur upp um deild eftir árs fjarveru frá úrvalsdeildinni.